钦定古今图书集成/明伦汇编/氏族典/第265卷 > 王晏球
## 钦定古今图书集成/明伦汇编/氏族典/第265卷 > 王晏球

按《五代史王晏球传》：“晏球，字莹之，洛阳人也。少遇乱，
为盗所掠，汴州富人杜氏得之，养以为子，冒姓杜氏。
梁太祖镇宣武，选为厅子都指挥使。太祖即位，为右
千牛卫将军。友珪立，龙骧戍卒反，晏球击败之，以功
迁龙骧第一指挥使。末帝即位，迁龙骧四军都指挥
使。捉生军将李霸夜作乱，晏球不俟命，率龙骧五百”
骑击杀之，以功拜澶州刺史。梁、晋军河上，以晏球为
行营马步军都指挥使。庄宗入汴，解甲降唐，赐姓名
曰“李绍虔”，拜齐州防御使，戍瓦桥关。明宗兵变，晏球
从至洛阳，拜归德军节度使。定州王都反，以晏球为
招讨使讨之，都将马让能以城降，都自焚死。晏球为
将，有机略，善抚士卒。自天成三年四月都反，明年二
月始克之，军中未尝戮一人。以破都功，拜天平军节
度使，又徙平卢，累官至兼中书令。是岁卒，年六十二，
赠太尉。